钦定古今图书集成/明伦汇编/家范典/第111卷 > 《尔雅》 > 《又祭刘共父枢密文》前人
## 钦定古今图书集成/明伦汇编/家范典/第111卷 > 《尔雅》 > 《又祭刘共父枢密文》前人

年月日，具位朱熹，谨遣男埜门人林允中，略具酒肴
之奠，敬奉熹所撰《次先正少傅公神道碑》铭章，槁告
于近故留守观文枢密彭城刘公灵几之前曰：“在昔
岁秋，公病欲绝，自力为书，来告永诀。上言国家，仇耻
未雪，冢骨易枯，此恨难灭。次念遗阡，丰碑未揭，谓我
铭之，以永前烈。下及诸孤，羁贯在列，谓我教之，它靡”
顾谒。字画方严，词气凛冽。是岂死人，而有斯说。三复
悲号，心膂贯彻。闻公是日，三简并折。拜疏千言，忠愤
是泄。我虽不武，实仰奇节。生既人英，死当鬼杰。又惟
公家，忠孝阀阅。纪德旌功，盍付时哲。公命不乱，曷取
凡劣。谅以孤生，幼罹祸孽。蒙被前恩，欲报罔竭。故略
其愚，以累斯碣。方将涉笔，叙次铺列。“属其来西，旷日
引月，迄今乃成，事伟词拙。远荐陈之，如听予决。想像
两公，感涕摧咽。顾念滞留，尘土羁绁。莫相嗣人，讲贯
劘切。以此负公，一飰再噎。顷为迎师，寄此笔舌，比闻
授受，稍契磁铁。尚其不厌，习久而悦。尽扫童心，罔蹈
非辙。彼齐彼孺，悉藉提挈。卒大公门，缓此忧惙。山瓢
往酹，野蔌并设。老泪”如倾，远寄清血。呜呼哀哉！尚享